《别宜春柯宰》
宋代·彭龟年

秋风掠梧桐，岁月去如掷。
功名趁强健，君子有行役。
朝家政急贤，黼座不满席。
巍巍庙堂望，留客良独惜。
谁为君兰言，亦有子公力。
居然怀墨绶，欢喜动颜色。
宰邑世情难，指作富贵厄。
公尝为我言，百里岂摈斥。
虽无槐鼎贵，均是代天职。
人方事趣办，声誉已赫赫。
公独安其常，容与不可迫。
静观物议定，岂止较寻尺。
愿公充此心，寿此一世脉。
行行见天子，清问下文石。
区区尝试语，要不若亲历。
公看江南贫，此岂州县责。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。